ASIAN ตั้งเป้ารายได้ปี 60 ทะลุ 1 หมื่นลบ. มองกลุ่มอาหารแช่แข็งโตเด่น
ASIAN ตั้งเป้ารายได้ปี 60 ทะลุ 1 หมื่นลบ. จาก 9.2 พันลบ.ปีก่อน มองกลุ่มอาหารแช่แข็งมีแนวโน้มเติบโตโดดเด่นต่อเนื่อง
16 มี.ค. 2560

นายสมศักดิ์ อมรรัตนชัยกุล ประธานเจ้าหน้าที่บริหาร บริษัท ห้องเย็นเอเชี่ยน ซีฟู้ด จำกัด (มหาชน) หรือ ASIAN เปิดเผยว่า แผนการดำเนินธุรกิจของบริษัทในปี 2560 ตั้งเป้าหมายรายได้ทะลุ 1 หมื่นล้านบาท หรือเติบโตไม่ต่ำกว่า 10%  จาก 9.21 พันล้านบาทในปีก่อน และกำไรในปีนี้มีแนวโน้มเติบโตขึ้นดีขึ้น จากการทำการตลาดเพื่อขยายฐานลูกค้า และพัฒนาผลิตภัณฑ์ สนับสนุนให้ปริมาณคำสั่งซื้อจากลูกค้าเดิมและลูกค้าใหม่มากขึ้น โดยล่าสุดบริษัทมี 5 กลุ่มผลิตภัณฑ์ ได้แก่ กลุ่มผลิตภัณฑ์อาหารกลุ่มแช่เยือกแข็ง ปีที่ผ่านมามีสัดส่วนรายได้คิดเป็น 43% กลุ่มปลาทูน่า 14% กลุ่มอาหารสัตว์เลี้ยง 19% อาหารสัตว์น้ำ 14% และกลุ่มจัดจำหน่ายและอื่น ๆ 10% ของรายได้รวม
สำหรับทิศทางธุรกิจปีนี้ มองว่ากลุ่มอาหารแช่เยือกแข็งยังมีแนวโน้มเติบโตโดดเด่นต่อเนื่อง โดยเฉพาะกุ้งแปรรูป เนื่องจากปริมาณวัตถุดิบกุ้งฟาร์มเลี้ยงในประเทศไทยเพิ่มขึ้น ทำให้ยอดส่งออกกุ้งของไทยเพิ่มขึ้นต่อเนื่อง ส่วนกลุ่มอาหารสัตว์น้ำ ได้รับอานิสงส์สถานการณ์โรคระบาด EMS คลี่คลาย ทำให้เกษตรกรเริ่มกลับมาเลี้ยงกุ้งกันมากขึ้น ทำให้บริษัทสามารถทำยอดขายเพิ่มขึ้นตามไปด้วย  อัตรากำไรเติบโตได้มากขึ้นจากการบริหารจัดการที่ดี  ประกอบกับแผนรุกตลาดส่งออกที่เริ่มต้นไปได้ดี อาทิ  ตลาดประเทศมาเลเซีย เนื่องจากมีผู้ผลิตน้อยราย  ส่วนกลุ่มอาหารสัตว์เลี้ยงและปลาป่น มีการเติบโตขึ้นตามลำดับ
นอกจากนี้ กลุ่มบริษัทเอเชี่ยน เริ่มใช้งานระบบ ERP หลังจากใช้เวลาพัฒนาระบบ 9 เดือนเต็ม และเริ่มใช้ตั้งแต่เดือนตุลาคม 2559 ที่ผ่านมาโดยระบบบัญชีการเงินของบริษัทและบริษัทในเครือ เปลี่ยนมาใช้ระบบ SAP ทั้งหมดในขณะที่ในกลุ่มธุรกิจทูน่าและอาหารสัตว์เลี้ยง เป็นการใช้ระบบ SAP เต็มระบบ หลังจากระยะแรกที่ถือว่าเป็นระยะเวลาศึกษาเรียนรู้ระบบ  ซึ่งกลุ่มบริษัทเชื่อว่าจะได้รับประโยชน์จากการใช้ระบบในปี 2560 นี้
“ภาพรวมบริษัทปี 2560  มั่นใจจะเติบโตต่อเนื่องจากปีที่ผ่านมา ตั้งเป้ารายได้เติบโตอีกไม่ต่ำกว่า 10% ขณะที่กำไรสุทธิมองว่าจะมีแนวโน้มการเติบโตที่ดีขึ้น จากการรุกตลาดส่งออกอย่างต่อเนื่องในทุกกลุ่มผลิตภัณฑ์ของบริษัท โดยยังคงมีสินค้ากลุ่มแช่เยือกแข็งเป็นดาวเด่น รวมทั้งการจัดการภายในด้วยระบบ ERP ที่บริษัทพัฒนาแล้วเสร็จ และนำมาใช้งานตั้งแต่ตุลาคมปีที่ผ่านมา เพื่อสนับสนุนการทำงานของระบบบัญชีบริษัทและบริษัทย่อยให้มีประสิทธิภาพ นอกจากนี้ ยังเห็นสัญญาณการฟื้นตัวที่ดีของธุรกิจตั้งแต่ไตรมาส 4 ปีที่ผ่านมา” นายสมศักดิ์ กล่าว
 